Man kritiek ná motorkapingŉ Lugambulans is weens die erns van sy beserings ontbied. (Foto: Netcare 911) ŉ Man is in ŉ kritieke toestand gelaat nadat hy Donderdagmiddag tydens ŉ motorkaping in Roodepoort, Johannesburg, geskiet is. Shawn Herbst, woordvoerder van Netcare 911, het gesê paramedici is omstreeks 16:51 na die toneel in Wilropark ontbied. By hul aankoms op die toneel het hulle die man, vermoedelik 44 jaar oud, met skietwonde aan sy bors, maag en arm in sy motor aangetref. Na bewering het kapers in Doreenweg op die motoris toegeslaan, maar hy kon daarin slaag om ná die voorval sowat 2 km verder na die naaste vulstasie in CR Swartweg te ry om hulp te ontbied, het Ross Campbell, woordvoerder van ER24, verduidelik. ŉ Lugambulans is weens die erns van sy beserings ontbied waarna die man na ŉ hospitaal geneem is. Min besonderhede rondom die voorval is in dié stadium bekend.